༥༽དོན་གཅོད་དུ་སྤེན་པ་ཚེ་རིང་བསྐོས་པ་ནས་ཨ་རིའི་རོགས་དངུལ་ཁག་ལ་དོན་གཅོད་ལ་ཐེ་བྱུས་མེད་པ་རིམ་པར་བཟོས་ཚུལ་གཅིག་དང་གཉིས་བྱས་ཏེ་ཚོགས་གཙོ་ཟུར་པས་གསལ་བཤད་ཡིག་ངག་གཉིས་ནས་གནང་བ་ལྟར་དང་།དེ་བཞིན་སྲིད་སྐྱོང་དང་དོན་གཅོད་ཟུར་པ་དབུ་དཀར་ཚང་སྐལ་བཟང་རྡོ་རྗེ་གཉིས་ཀས་དེ་སྔ་གཞུང་འབྲེལ་ལས་དོན་ཆེད་ཨ་རིའི་གནད་ཡོད་མི་སྣར་མཇལ་འཕྲད་ཞུ་སྐབས།ལས་བྱེད་མཉམ་འཁྲིད་མི་གནང་བ།ཐ་ན་གནས་རིམ་དྲུང་ཆེ་ཡིན་པའི་ཀུན་དགའ་བཀྲ་ཤིས་སྐབས་ཤིག་སྲིད་སྐྱོང་གིས་སྒོ་ཁར་སྒུག་བཅུག་པའི་གནས་ཚུལ་སོགས་རིམ་པར་གསལ་བོ་ཆགས་པ།དེ་བཞིན་ཁེ་ན་ཌའི་གཞུང་ལ་རོགས་དངུལ་ཞུ་འབོད་དུ་བཅར་སྐབས།བྱང་ཨ་རིའི་དོན་གཅོད་ལས་ཐོགས་ལ་བརྡ་ལན་ཙམ་ཡང་མ་གནང་བར་ཤེས་རིག་བཀའ་བློན་དངོས་གྲུབ་ཚེ་རིང་དང་དབུ་དཀར་ཚང་སྐལ་བཟང་རྡོ་རྗེ་གཉིས་ཐད་ཀར་ཕྱིན་པ་སོགས་ཀྱི་བྱ་སྤུ་གནོན་གླེང་རྒྱུའི་ཆུ་ཚོད་བདག་ལ་མེད་ཀྱང་།དབུ་དཀར་ཚང་སྐལ་བཟང་རྡོ་རྗེ་དང་།སྲིད་སྐྱོང་བློ་བཟང་སེང་གེཤེས་རིག་བཀའ་བློན་དངོས་གྲུབ་ཚེ་རིང་བཅས་མཉམ་དུ་ཐེངས་ག་ཚོད་དང་།གཅིག་པུར་ཐེངས་ག་ཚོད་རོགས་དངུལ་གྱི་ཆེད་ཨ་རིའི་གཞུང་གི་མི་སྣ་སུ་དང་སུ་ལ་དུས་ནམ་མཇལ་ལམ།བཀའ་མོལ་ཅི་བྱུང་ངམ།མཇུག་སྐྱོང་དགོས་པ་ཅི་ཡོད་ཀྱི་གཞུང་འབྲེལ་ཐོ་དེབ་ཡོད་མེད་སོགས་ཀྱི་ཐད།ད་ལྟ་དྲི་བ་གཏོང་དགོས་ན་ཁོང་རྣམ་པར་གཅིག་དང་གཉིས་བྱས་ཏེ་གསུང་རྒྱུ་ཡོད་དམ།དྲི་བ་བཏང་ན་ལན་ཞིག་འདེབས་དགོས་པ་རེད།ལན་མ་བཏབས་པར་སྡོད་ས་མི་འགྲོ་ནའང་།མཉམ་དུ་མི་གཞན་ཞིག་གི་བདེན་དཔང་མེད་དུས་སུས་ཡིད་ཆེས་བྱེད་ཀྱི་རེད་དམ།མི་མང་གིས་ཡིད་ཆེས་གནང་གི་རེད་དམ།༧གོང་ས་མཆོག་གིས་ཡིད་ཆེས་གནང་གི་རེད་དམ།རྒྱུ་མཚན་འདིའི་དབང་གིས་ཁོང་རྣམ་པས་ལྐོག་ཟ་རུལ་སུངས་བྱས་ཡོད་དམ་མེད།དེ་ནི་དྲི་བ་རེད།དོགས་གཞི་ཧ་ཅང་ཆེན་པོ་རེད།ཕྱི་གསལ་ནང་གསལ་ནི་གཤམ་འོག་ལས་བྱེད་དང་དེ་ནས་མི་མང་ཁྲོད་བཅས་ཕྱོགས་གཉིས་ལ་རིམ་པར་གནང་དགོས་པ་འཛིན་སྐྱོང་གི་རིགས་པའི་གཞུང་ལུགས་དང་མཐུན་པ་ཡིན།